## Mazón anuncia un nou paquet d’ajudes directes per a afectats per la dana amb fons per a la compra de vivenda i material escolar i l’activació d’un ‘xec bebé’

*** Avança que la Generalitat destinarà 30 milions d’euros per a cobrir fins al 10 % del cost de la vivenda amb un màxim de 20.000 euros per a les persones que adquirisquen un immoble en els municipis damnificats
* Impulsa un xec de fins a 2.500 euros per naixement a través d’una targeta prepagament canviable en comerços de la zona dana, així com una aportació extra de 500 euros per a la compra de material escolar als alumnes d’estes àrees
* Destaca que en menys de 15 dies, i sense cap tràmit per als afectats, ja s’han pagat 26.536 ajudes de béns de primera necessitat per 80 milions d’euros i 40.000 ajudes per a vehicles per 74 milions d’euros
* Remarca que en 11 mesos la Generalitat ha mobilitzat 2.496 milions d’euros “a pulmó” en ajudes directes i contractes d’emergències per a la reconstrucció “en temps rècord” d’infraestructures viàries i ferroviàries
* Lamenta “el purgatori burocràtic i l’infern fiscal” del Govern central amb els damnificats, la falta de suport financer a la Generalitat i critica el silenci per a crear una comissió mixta**

El president de la Generalitat, Carlos Mazón, ha anunciat durant el debat de política general un nou paquet d’ajudes directes per a la compra de vivendes i el suport a les famílies a través d’un xec bebé i l’adquisició de material escolar “per a continuar amb la recuperació de les zones afectades per les riuades”.

El president ha iniciat el seu discurs amb un record a les víctimes i persones afectades per la riuada i els ha recordat “la mà estesa i la porta oberta del Consell”.

Durant la seua intervenció, ha avançat que la Generalitat destinarà 30 milions d’euros en ajudes directes perquè fins a 1.500 famílies dels municipis damnificats per la dana “puguen tornar a tindre una casa”.

Mazón ha detallat que “amb esta línia, que es publicarà en octubre i arribaran immediatament, cobrirem fins al 10 % del cost de la vivenda, amb un màxim de 20.000 euros, per als qui compren una casa en estes localitats, prioritzant els que van tindre el seu immoble danyat o destruït per la riuada”.

En esta línia, també ha assenyalat la creació d’un xec bebé dana dotat amb fins a 2.500 euros per fill que podrà beneficiar més de 16.000 naixements i adopcions que s’articularà a través “d’una targeta prepagament que només podrà usar-se en els comerços dels municipis damnificats la qual cosa suposarà un impuls a l’economia local”, ha indicat el president.

Igualment, Mazón ha destacat la posada en marxa “d’una ajuda extraordinària de 500 euros per a la compra de material escolar destinada als alumnes de les zones afectades per a ajudar les seues famílies en este inici de curs”.

A més, també es destinarà un milió d’euros per a llibreries afectades, centrals de distribució de llibres, i ajudes a arxius i biblioteques municipals que van ser afectades per la riuada.

El màxim representant de l’executiu valencià ha recalcat el compromís de la Generalitat de “continuar treballant en la reconstrucció econòmica i social de la Comunitat Valenciana”.

D’esta manera, ha posat com a exemple l’actualització d’ajudes “directes, automàtiques i sense paperassa” per a l’adquisició de béns de primera necessitat, pèrdua de vehicles, treballadors afectats per ERTO i ajudes a autònoms sense empleats que es van anunciar a principis d’este mes.

Al respecte, Mazón ha remarcat que “en menys de 15 dies, i sense tràmits per als beneficiaris, ja s’han pagat 26.536 ajudes de béns de primera necessitat per 80 milions d’euros i 40.000 ajudes per a vehicles per 74 milions d’euros”.

Estos 154 milions d’euros se sumen als 331,5 milions que la Generalitat ja havia abonat per estos mateixos conceptes a les famílies i empreses afectades per la dana, de manera que el total per a estes dos partides arriba ja als 485 milions d’euros.

D’igual manera, ha recordat l’ampliació en 35 milions d’euros en línies per a famílies nombroses, acollidores i monoparentals amb la mínima burocràcia perquè els diners estiguen en el seu compte corrent en el menor termini.

**2.500 milions d’euros mobilitzats**

El cap del Consell ha realçat que la Generalitat ha mobilitzat, compromés o gestionat partides per 2.496 milions d’euros de “fons propis i a pulmó” sense més opció per part del Govern central que “endeutar-nos més”.

El president ha explicat que “este esforç inversor, tècnic, humà i material ha permés donar ajudes directes a persones i empreses, reconstruir infraestructures i servicis bàsics per a recuperar la normalitat i atendre la salut mental dels damnificats”.

En concret, l’executiu valencià ha activat 1.486 milions d’euros en 35 línies d’ajudes directes per a famílies, autònoms, empreses, associacions, ajuntaments i mancomunitats.

D’estes, el 40 %  presenta un grau de pagament superior al 80 % per un valor de 578,7 milions d’euros i més de la mitat estan ja al 100 %. Entre estes, cal destacar que ja s’han abonat el 95 % de les sol·licituds vàlides per a l’adquisició de béns de primera necessitat i el 98 % per a la reposició de vehicles.

Respecte a les ajudes a adaptació de vehicles, lloguer de vivenda, empreses i autònoms amb empleats i sense, el complement per a treballadors afectats per ERTO, a famílies acollidores, mancomunitats, associacions cíviques i culturals i comunitats de regants han arribat al 100 %.

El president ha ressaltat l’eficàcia d’unes ajudes de la Generalitat que “funciona, no cal retornar i sense burocràcia” davant del purgatori burocràtic i l’infern fiscal del Govern d’Espanya que “damunt tira la culpa als ciutadans per no demanar-les”.

En este sentit, ha retret a l’executiu central que dels 16.600 milions d’ajudes anunciades “compte com a pròpies les compensacions del Consorci d’Assegurances amb la qual cosa les ajudes reals es limiten a 2.650 milions d’euros amb fons que cal retornar, impostos i excessiva burocràcia” com la inclusió de crèdits ICO dels quals una part “les empreses hauran de reembossar amb interessos”.

A més, ha criticat la “ineficàcia” de les ajudes del Govern que només ha atorgat el 16 % i ha posat com a exemples que “36.000 famílies no han rebut ni un euro i continuen esperant les ajudes de primera necessitat i que només ha abonat 1 de cada 5 subvencions del Pla Reinicia Auto”.

El cap del Consell ha sol·licitat l’IVA zero per al canvi de vehicles i treballs de rehabilitació de vivenda, l’extensió a 2025 de l’exempció de l’impost sobre béns immobles i de l’impost sobre activitats econòmiques, l’exempció total de tributació de les ajudes concedides per la Generalitat a pimes i autònoms, així com una solució per als propietaris de 800 vehicles que no han aparegut i que no poden donar de baixa ni percebre ajudes del Govern.

**Recuperació d’infraestructures estratègiques**

D’altra banda, el president ha indicat que la Generalitat ja ha mobilitzat 1.010 milions d’euros en la reconstrucció “en temps rècord” d’infraestructures estratègiques i reposició de béns que suposen “2,8 milions d’euros al dia”.

Així, entre altres, ha fet referència als 75 milions per a reconstruir les 18 carreteres autonòmiques, 12 ponts i 4 passarel·les danyades per les riuades en “només 10 mesos”, als quals cal sumar 50 milions d’euros per a reparar més de 60 infraestructures de titularitat municipal en més de 50 poblacions i la reconstrucció de 2.755 quilòmetres de pistes forestals danyades per les riuades per un valor de 93 milions d’euros.

També ha destacat la recuperació en huit mesos del tram entre València Sud-Castelló i la posada en marxa de tot el servici de Metrovalencia amb actuacions com les noves estacions a València Sud i Paiporta, la reconstrucció del pont ferroviari sobre el barranc de Poio a Paiporta, i l’activació de 25 línies d’autobusos llançadora per a garantir la connectivitat de les zones afectades i el trasllat dels treballadors a les àrees industrials.

Mazón ha realçat la rehabilitació del port de Cullera amb una inversió de sis milions d’euros que “iniciàrem la setmana passada amb el major dragatge que la Generalitat haja fet mai”, al mateix temps que ha avançat que “assumirem la regeneració de les platges de Tavernes de la Valldigna i Cullera a pesar que esta tasca és competència de l’executiu central”.

Així mateix, el president ha assenyalat els 100 milions d’euros destinats per a reparar 150 quilòmetres de col·lectors i 123 depuradores danyades per la dana que “estaven operatives des de desembre mitjançant solucions provisionals que va permetre aconseguir l’abocament 0 d’aigües residuals a l’Albufera”, així com el desemborsament de 180 milions d’euros per a la retirada de més de 800.000 tones de residus i de 110.00 vehicles traslladats a centres autoritzats de tractaments.

El president ha subratllat que la Generalitat ha destinat 140 milions d’euros per a fer possible que “tots els alumnes afectats estiguen fent classes en els seus municipis i que el 93 % dels 115 centres tornen a estar operatius”. Així, cal assenyalar que els alumnes dels huit centres amb danys irreparables han sigut reubicats en mòduls provisionals i ha reiterat el compromís de “continuar treballant en infraestructures més segures i amb millors prestacions”.

**Sense respostes del Govern central**

Durant la seua intervenció, Mazón ha incidit a sol·licitar al Govern central la inclusió dels 28 municipis de la província de València i 70 de la província de Castelló que van quedar fora del decret d’ajudes estatals i europees, la col·laboració per a reposar l’equipament escolar danyat per valor de 1.134 milions d’euros, l’habilitació d’una partida extraordinària de 250 milions d’euros per a la reparació de residències de majors i 140 milions d’euros per a rehabilitar centres sanitaris i cofinançar la targeta de transport gratuït per als habitants de les zones afectades.

El cap del Consell ha ressaltat que la Generalitat “ha complit dins del termini i en la forma corresponent amb el calendari que ens havíem marcat per a elaborar el pla Endavant, que a més compta amb una consignació pressupostària de 2.364 milions d’euros”.

Este pla, que disposa de 12 grans línies i 339 mesures per a dissenyar, crear i garantir “accions per a disposar d’infraestructures de defensa davant les inundacions, ordenar millor el territori per a tal fi i generar entre la ciutadania una verdadera cultura de l’emergència”.

Així, Mazón ha apel·lat a tota la societat valenciana a unir-se “en les justes demandes i reivindicacions que ens ajuden a recuperar-nos com més prompte millor i a fer del nostre territori un lloc més segur i resilient davant els riscos naturals”.

Per això, el president ha enlletgit al Govern que “reconega ara que la Confederació Hidrogràfica del Xúquer no tinga instal·lat un sistema d’alertes primerenques (SAT) com ja té la conca de l’Ebre” i ha criticat que “quasi un any després este sistema només està en tramitació administrativa amb una inversió de zero euros per a 2025”.

D’esta manera, ha reclamat “coordinar esforços i evitar duplicitats que facen perdre el temps als afectats per la qual cosa insistim a exigir al Govern d’Espanya la creació d’una comissió mixta”.

També ha tornat a demandar a l’executiu central la creació d’un fons extraordinari nacional per a catàstrofes i un pacte nacional contra les inundacions com ja va plantejar en la Conferència de Presidents.

Fecha: 23/09/2025